รัฐบาลไทย-ข่าวทำเนียบรัฐบาล-สธ.เตือนระวังโรคฮีทสโตรกจากอากาศร้อน อันตรายถึงเสียชีวิต
วันอังคารที่ 6 มีนาคม 2561
สธ.เตือนระวังโรคฮีทสโตรกจากอากาศร้อน อันตรายถึงเสียชีวิต
กระทรวงสาธารณสุข เตือนระวังโรคลมแดด ลมร้อน หรือฮีทสโตรก ในช่วงฤดูร้อนอันตรายถึงเสียชีวิต เตือนคนทํางานหรือเล่นกีฬากลางแจ้ง หลีกเลี่ยงการอยู่กลางแดดจัดเป็นเวลานาน และดื่มน้ําเปล่าบ่อย ๆ หากตัวร้อนจัดแต่เหงื่อไม่ออกให้รีบเข้าที่ร่ม
กระทรวงสาธารณสุข เตือนระวังโรคลมแดด ลมร้อน หรือฮีทสโตรก ในช่วงฤดูร้อนอันตรายถึงเสียชีวิต เตือนคนทํางานหรือเล่นกีฬากลางแจ้ง หลีกเลี่ยงการอยู่กลางแดดจัดเป็นเวลานาน และดื่มน้ําเปล่าบ่อย ๆ หากตัวร้อนจัดแต่เหงื่อไม่ออกให้รีบเข้าที่ร่ม ระบายความร้อนในร่างกายโดยใช้ผ้าชุบน้ําเช็ดตัว หากชักหรือหมดสติให้รีบนําส่งโรงพยาบาล หรือโทรสายด่วน 1669
นายแพทย์เจษฎา โชคดํารงสุข ปลัดกระทรวงสาธารณสุขกล่าวว่าในปี 2561 กรมอุตุนิยมวิทยาประเมินว่าตั้งแต่มีนาคม ประเทศไทยจะเข้าสู่ฤดูร้อน สภาพอากาศร้อนอบอ้าวและร้อนจัดในบางพื้นที่ โดยอุณหภูมิสูงสุดอาจจะสูงถึง 40-42 องศาเซลเซียส ซึ่งในช่วงอากาศร้อนจัด ประชาชนเสี่ยงมีภาวะเจ็บป่วยจากสภาวะอากาศร้อน ทั้งโรคลมแดด ลมร้อน หรือฮีทสโตรก (Heat Stroke)มีอันตรายอย่างรุนแรง อาจทําให้ผู้ป่วยเสียชีวิตจากการทํางานผิดปกติของระบบสมอง ข้อมูลจากสํานักระบาดวิทยา มีผู้เสียชีวิตจากโรคลมแดดเฉลี่ยปีละ 32 คน ล่าสุดในปี 2559 พบผู้เสียชีวิต 21 ราย สาเหตุเกิดจากการที่ร่างกายมีอุณหภูมิสูงกว่า 40 องศาเซลเซียส และไม่สามารถปรับตัวได้ ผู้ป่วยจะมีอาการเมื่อยล้า อ่อนเพลีย เบื่ออาหาร คลื่นไส้ อาเจียน วิตกกังวล สับสน ปวดศีรษะ ความดันโลหิตต่ํา หน้ามืด อาจมีอาการเพิ่มเติมเช่น ภาวะขาดเหงื่อ เพ้อ ชัก ไม่รู้สึกตัว หายใจเร็ว หัวใจเต้นผิดจังหวะ ช็อค หากไม่ได้รับการรักษาอย่างทันท่วงทีอาจเสียชีวิตได้
นายแพทย์เจษฎากล่าวต่อว่า ได้กําชับให้เจ้าหน้าที่สาธารณสุข และอาสาสมัครสาธารณสุขประจําหมู่บ้าน (อสม.) สื่อสารความรู้คําแนะนําในการดูแลและป้องกันโรคที่มาจากอากาศร้อนให้แก่ประชาชน โดยเฉพาะ 6 กลุ่มเสี่ยงได้แก่ 1.ผู้ที่ทํางานหรือทํากิจกรรมกลางแดด เช่น เล่นกีฬา การฝึกทหาร ที่ไม่ได้เตรียมตัวมาก่อน ผู้ทํางานกลางแดด เช่น กรรมกร ก่อสร้าง เกษตรกร 2.เด็กอายุต่ํากว่า 5 ปีและผู้สูงอายุ 3.ผู้ที่มีโรคประจําตัว เช่น โรคหัวใจ โรคหลอดเลือดสมอง โรคความดันโลหิตสูง 4.คนอ้วน 5.ผู้ที่นอนพักผ่อนไม่เพียงพอ และ6.ผู้ที่ดื่มเครื่องดื่มแอลกอฮอล์จัด
ด้านนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า การช่วยเหลือผู้ป่วยโรคลมแดด ลมร้อน มี 5 ขั้นตอน ได้แก่ 1.นําผู้ป่วยเข้าร่ม นอนราบ ยกเท้าสูงทั้งสองข้าง ถอดเสื้อผ้าชั้นนอกออก ถ้าผู้ป่วยหมดสติให้เปิดทางเดินหายใจให้โล่ง จัดให้นอนท่าตะแคงเพื่อป้องกันลิ้นตกและป้องกันการสําลัก 2.เช็ดตัวด้วยผ้าชุบน้ําเย็น หรือสเปรย์ร่างกายด้วยน้ําแล้วเป่าลม 3.ใช้ผ้าชุบน้ําเย็นหรือน้ําแข็งประคบตามซอกคอ รักแร้ ขาหนีบ 4.หลีกเลี่ยงการใช้ผ้าเปียกคลุมตัวผู้ป่วย เพราะจะขัดขวางการระเหยของน้ําออกจากร่างกาย 5.รีบนําส่งโรงพยาบาลที่ใกล้ที่สุดหรือโทรศัพท์ขอความช่วยเหลือสายด่วน 1669
สําหรับวิธีการป้องกันตัวไม่ให้เป็นโรคลมแดด ลมร้อน ควรหลีกเลี่ยงการอยู่กลางแดดที่ร้อนจัด โดยเฉพาะเด็ก ผู้สูงอายุ ผู้มีโรคประจําตัวด้านหลอดเลือดหรือหัวใจ หากจําเป็นให้กางร่มหรือใส่หมวก ดื่มน้ําเปล่ามาก ๆ ตลอดทั้งวันโดยไม่ต้องรอหิวน้ํา ไม่ทิ้งเด็กเล็กหรือผู้ช่วยเหลือตัวเองไม่ได้ไว้ในรถที่จอดกลางแดด เพราะอาจเสียชีวิตจากความร้อนได้ ในกลุ่มผู้ที่ต้องทํางานในสภาพอากาศร้อน แนะนําให้มีการปรับตัวให้คุ้นชินกับสภาพอากาศร้อนก่อน หากรู้สึกหิวน้ํามาก ตัวร้อนแต่เหงื่อไม่ออก หายใจถี่ ปากคอแห้ง อาจวิงเวียนศีรษะ ให้รีบไปพบแพทย์ทันที
*************************************** 6 มีนาคม 2561